Diari Oficial de la Generalitat Valenciana


Sumari del DOGV 4842, del 15-09-2004 (2004/9060)

Informació pública de la convocatòria d'ajudes a projectes de cooperació internacional al desenvolupament que realitzen organitzacions no governamentals durant l'any 2004.
---------------------------------------------------------------------------------------------------------------------------------------------------------------------------

### Dades del document

Número de DOGV
:   4842

Data del DOGV
:   15-09-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/9060


Data del document
:   02-08-2004

Organisme emissor
:   Ajuntament d'Aldaia

Tipus de document
:   Anunci

Descriptors 

:   * Aldaia
    * ajuda pública
    * suport econòmic
    * ajuda al desenvolupament
    * organització no governamental
    * cooperació internacional

Informació pública de la convocatòria d'ajudes a projectes de cooperació internacional al desenvolupament que realitzen organitzacions no governamentals durant l'any 2004. [2004/F9060]
  
Vist l'Acord de la Junta de Govern Local de data 27 de juliol del 2004, pel qual van ser aprovades les bases per què s'han de regir les convocatòries d'ajudes destinades a projectes de cooperació internacional al desenvolupament que realitzen organitzacions no governamentals (ONG).
  
De conformitat amb les atribucions que li atorga l'article 21 de la Llei 7/1985, de 2 d'abril, Reguladora de les Bases de Règim Local, esta Alcaldia ha dictat la següent resolució:
  
Primer. Convocar concurs públic per a la concessió d'ajudes destinades a projectes de cooperació internacional al desenvolupament que realitzen organitzacions no governamentals (ONG), corresponents a l'exercici 2004, d'acord amb els objectius, requisits i condicions establits en les bases aprovades per la Comissió de Govern.
  
Segon. Les sol·licituds per a prendre part en esta convocatòria podran obtindre's en el web municipal http://www.aldaia-ajuntament.es, en el Departament de Servicis Socials, en l'Oficina d'Informació al Ciutadà de l'ajuntament, i es presentaran en el Registre General de l'ajuntament de 09.00 a 14.00 hores (plaça de la Constitució, 10), en un termini de 30 dies, a comptar del següent a la inserció de l'anunci de la convocatòria en el Diari Oficial de la Generalitat Valenciana. En igual lloc i termini estarà a disposició dels interessats la documentació comprensiva dels criteris que han de regir la convocatòria.
  
Aldaia, 2 d'agost de 2004.- L'alcaldessa: Desemparats Navarro i Pròsper.
  
Bases que han de regir la convocatòria d'ajudes a projectes de cooperació internacional al desenvolupament que realitzen organitzacions no governamentals (ONG), en virtut de l'Acord del Ple del 27 de setembre de 1994 pel qual es destina el 0,7% del pressupost municipal a projectes de desenvolupament i modificat pel ple de data 27 de juliol del 2004.
  
Article 1. Objecte de la convocatòria
  
1. Es convoquen ajudes a organitzacions no governamentals (ONG) per al cofinançament de projectes de cooperació a executar en els països i pobles empobrits (Tercer Món). Els períodes de convocatòries es faran cada tres anys. Per la qual cosa l'any 2004 es convoca el període 2004-2007. Duració dels projectes, d'1 a 3 anys.
  
Article 2. Experiència prèvia de la ONG sol·licitant de la subvenció
  
Les ONG sol·licitants de la subvenció hauran d'acreditar la seua experiència en la realització d'este tipus de projectes per mitjà de l'aportació de documents justificatius de l'execució, individualment o en agrupació amb altres ONG, de quatre projectes de cooperació en països i pobles.
  
En el cas d'agrupació de ONG, n'hi haurà prou que la que actua com a responsable del projecte acredite esta experiència prèvia.
  
S'eximix de l'acreditació de l'experiència prèvia de quatre anys aquelles entitats del poble que ja hagueren rebut subvencions en anteriors convocatòries d'ajudes o que compten amb l'acceptació del Consell Municipal de Benestar Social.
  
Article 3. Criteris prioritaris per a la selecció de projectes
  
Per a la present convocatòria s'establixen les següents prioritats:
  
a) La ubicació dels projectes haurà de referir-se a pobles en què Espanya té vincles culturals i històrics, i altres països per especials circumstàncies d'extrema necessitat.
  
b) Aquells projectes que en relació amb els objectius i camps d'actuació del programa contemplen accions que afecten:
  
1. Els processos migratoris, com a forma d'afavorir l'assentament de les poblacions i el desenvolupament en els països d'origen.
  
2. El desenvolupament de la dona en pro de la igualtat de gènere.
  
3. La cooperació en preservació i millora del medi ambient.
  
4. La protecció i defensa dels drets humans.
  
5. Els progressos de l'educació i la cultura dels pobles.
  
c) S'atendrà algun projecte que pel seu caràcter d'emergència (catàstrofe, epidèmia, guerra, fam) ho requerisca.
  
d) Aquells projectes que per la seua envergadura requerisquen l'esforç i coordinació amb altres institucions, pobles o mancomunitats, seran tingudes en compte i s'establiran els mecanismes necessaris per a la seua bona marxa; ja que seran este tipus de projectes els que tindran un caràcter més global, de major cost i que suposaran un canvi qualitatiu i quantitatiu en la vida dels pobles. Per a això, i atés que la majoria dels pobles de l'Horta Sud van aprovar l'aportació del 0,7%, s'establiran vies de diàleg i estudi conjunt, i es proposarà a la Mancomunitat de l'Horta Sud la creació d'una comissió conjunta.
  
e) Prioritats relatives als beneficiaris del projecte
  
Projectes amb nombre més gran de beneficiaris i aquells els beneficiaris dels quals estiguen inclosos en col·lectius de major vulnerabilitat (dones, infància i joventut, comunitats indígenes, discapacitats, tercera edat, etc.).
  
f) Així mateix, es donarà prioritat a:
  
1. Aquells projectes presentats per entitats que tinguen vincles amb ONG presents a Aldaia. Gaudiran de prioritat els projectes locals.
  
2. Mancar de fins de lucre i no dependre econòmicament o institucionalment d'entitats lucratives. Així com quedaren excloses aquelles ONG que tinguen vinculació o recolzen organismes de l'ONU (per entendre que este organisme ha de garantir els seus objectius des de l'aportació dels estats membres).
  
3. Els projectes en què es demostre una elevada implicació financera de l'entitat sol·licitant, traduïda en el seu propi percentatge de finançament.
  
4. Els projectes els gastos d'administració dels quals siguen inferiors al percentatge màxim admissible (que és del 10%).
  
5. Estar al corrent, en el cas d'haver rebut ajudes i subvencions amb anterioritat, en el compliment de les obligacions establides en la corresponent convocatòria.
  
Article 4. Requisits tècnics del contingut dels projectes
  
El contingut dels projectes haurà d'incloure:
  
1. Identificació i formulació precises, amb objectius clars i realistes.
  
2. Calendari detallat d'accions, amb determinació de l'exercici pressupostari que es desenrotllarà cada una d'elles, en el cas de projectes que abracen més d'un exercici.
  
3. Desglossament pressupostari detallat que distingisca els costos imputats a cada exercici pressupostari.
  
4. Estudi de viabilitat econòmica, social i administrativa de l'acció després del cessament del finançament extern. En el cas de construcció de vivendes o infraestructures, s'haurà d'incloure document de conformitat de les autoritats locals.
  
5. Criteris o indicadors que permeten mesurar el grau de realització dels objectius fixats.
  
6. Implicació en el projecte de les entitats que actuen com a contrapart en el país receptor i, si és procedent, participació dels mateixos beneficiaris en el disseny, execució i avaluació de l'activitat.
  
7. Identificació exacta i detallada de les fonts de finançament complementari de la subvenció de l'Ajuntament d'Aldaia.
  
8. Memòria econòmica i pla de finançament, on s'identifiquen els recursos necessaris, el nombre d'unitats de cada recurs, el preu per unitat, en la moneda local i en euros, i l'import total.
  
Article 5. Avaluació dels projectes
  
1. Els projectes que complisquen els requisits tècnics anteriors, seran avaluats de conformitat amb el que dispose en primera instància el Consell de Benestar Social, el qual elevarà una proposta a la comissió informativa corresponent, que té la potestat d'emetre un informe per a la seua aprovació pel Ple.
  
Article 6. Termini de presentació de les sol·licituds i nombre màxim de projectes a presentar
  
El termini de presentació de sol·licituds serà de 30 dies naturals a comptar des de l'endemà de la publicació de la convocatòria en el Diari Oficial de la Generalitat Valenciana. En el cas que l'últim dia del termini fóra inhàbil, el termini s'entendrà prorrogat al primer dia hàbil següent, conforme al que disposa l'article 48.3 de la Llei 30/1992, de Règim Jurídic de les Administracions Públiques i del Procediment Administratiu Comú.
  
A fi d'aconseguir una major redistribució de les ajudes entre les ONG valencianes i una major concentració dels esforços de cada una d'elles en un menor nombre de projectes a gestionar, es limitarà a un el nombre de projectes presentats per esta convocatòria i per a cada entitat sol·licitant.
  
El lloc de presentació de les sol·licituds serà l'ajuntament.
  
Article 7. Percentatge de cofinançament i quantia de les subvencions.
  
La participació financera de l'ajuntament en els projectes serà, com a màxim, del 80% del cost total d'este.
  
Les ajudes podran ser concedides d'un a tres anys. Per a aquells projectes la previsió de cooperació dels quals siga més d'un any, requeriran que any a any siguen ratificats si el seu nivell d'execució així ho aconsella, i cada any es fixarà la quantia amb què es recolza el dit projecte. Cal entendre que si en l'avaluació del seguiment, el projecte està complint adequadament rebrà el mateix percentatge de suport que en anys anteriors.
  
El Consell de Benestar Social adquirix el compromís de l'avaluació anual dels projectes, i realitzarà un informe amb la seua valoració que presentarà a la Presidència de la comissió informativa municipal a fi d'informar-lo de la seua valoració i proposta per al finançament dels projectes amb més d'un any de duració.
  
Article 8. Formulari de sol·licitud i documents que han d'acompanyar-lo
  
Per a tindre accés a les ajudes objecte d'esta convocatòria serà necessari omplir, en tots els seus punts, el formulari d'identificació del projecte que podrà obtindre's en l'Oficina d'Informació al Ciutadà de l'ajuntament o a través de la pàgina web d'este http://www.aldaia-ajuntament.es. La falta d'ompliment d'algun dels apartats del formulari i la seua falta d'esmena, impedirà l'avaluació tècnica del projecte.
  
Així mateix és d'obligat compliment la presentació del document que acredite estar inclòs en el registre provincial i/o nacional d'associacions, així com en el cas de les locals estar incloses en el cens d'associacions locals.
  
Article 9
  
No se subvencionaren gastos indirectes (s'entén per això imputació de lloguers de la seu de l'entitat, gastos de comunicacions i energia o compra d'equipament).
  
Article 10. Inici de l'execució i lliurament anticipat de fons
  
1. Una vegada aprovada la subvenció, l'entitat beneficiària haurà de presentar, en el termini de 10 dies a partir de la notificació de la resolució, la fitxa de manteniment de tercers, en la que constarà el compte bancari en què hagen de rebre la transferència. L'absència de presentació en termini de la fitxa de manteniment s'entendrà com a renúncia de l'entitat beneficiària a la subvenció concedida.
  
2. En el mateix termini i amb la mateixa conseqüència, en cas d'incompliment, l'entitat beneficiària haurà de comunicar la data d'inici de l'execució del projecte, data a partir de la qual s'iniciarà el còmput del termini previst pel beneficiari en el formulari d'identificació del projecte.
  
3. Rebuda la comunicació de la data d'inici i la fitxa de manteniment de tercers, l'administració tramitarà el lliurament del 100% de la subvenció concedida.
  
4. L'administració es reserva la facultat de requerir en qualsevol moment garantia real o personal a l'entitat beneficiària si circumstàncies objectives així ho justifiquen.
  
5. La ONG subvencionada firmarà un conveni amb l'ajuntament on s'assumixen els compromisos d'estes bases, el de cooperació amb l'ajuntament en la difusió i sensibilització ciutadana a Aldaia, i l'ajuntament el compromís de lliurar els fons. En el dit acte han d'estar presentats els documents i requeriments d'este article.
  
Article 11. Informes i justificació anual
  
1. Les entitats hauran de presentar, per cada projecte subvencionat, un informe anual sobre la marxa d'execució d'este.
  
2. Junt amb l'informe anual, les entitats hauran de presentar justificació dels gastos realitzats durant l'any corresponent d'execució del projecte.
  
Si esta justificació es considera satisfactòria, s'entendrà justificat el gasto corresponent a eixe any en el cas de projectes plurianuals.
  
Article 12. Finalització del projecte, informe final i justificació dels gastos
  
1. Els projectes es consideraran finalitzats una vegada transcorregut el termini d'execució previst en el formulari d'identificació del projecte.
  
El termini per a la presentació de l'informe final i la justificació dels gastos serà de dos mesos a partir de la data de finalització del projecte i tota la documentació haurà de presentar-se acompanyant l'original i una còpia per a la seua compulsa o bé per mitjà de còpia degudament compulsada per notari o fedatari públic.
  
2. L'informe final del projecte haurà d'anar acompanyat dels següents documents:
  
a) Informe del soci local sobre les repercussions del projecte.
  
b) Balanç resum de les activitats subvencionades.
  
c) Document bancari justificatiu del canvi de divises realitzat, on conste el tipus de canvi practicat.
  
d) Compte justificatiu dels gastos.
  
e) Factures que suporten el compte anterior.
  
3. Les factures presentades hauran de complir amb els requisits exigits per la legislació del país en què s'hagen adquirit els béns o prestats els servicis, per a o pel beneficiari de la subvenció i, en tot cas, inclouran:
  
a) Nom, cognoms, denominació social, domicili i nombre d'identificació fiscal (si és procedent) de l'expedidor i del destinatari.
  
b) Descripció de l'operació i contraprestació total.
  
c) Lloc i data d'emissió.
  
4. S'haurà d'expedir i entregar factura pels pagaments anteriors a la realització de l'operació. En la corresponent factura es farà indicació expressa de tal circumstància.
  
5. Els documents originals justificatius del gasto hauran de presentar-se davant del Departament de Servicis Socials de l'ajuntament, als efectes que es procedisca a la comprovació que en estos consta la diligència relativa a la seua afectació, total o parcial, al projecte subvencionat.
  
6. En el cas que la contrapart local no puga desprendre's d'algun document justificatiu del gasto, haurà de presentar informe motivant la dita impossibilitat. Serà en este cas necessari que se aportació una fotocòpia del document que haja sigut confrontada per notari o per un funcionari de l'ambaixada o consolat espanyol, el qual expressament ha de donar fe que, en l'original del document, s'ha fet constar de mode fefaent que el dit gasto ha sigut subvencionat per l'Ajuntament d'Aldaia parcialment, en la quantia que s'especifique.
  
7. Si la justificació del gasto no abastara la totalitat de la quantia subvencionada es podrà completar amb un altre projecte semblant.
  
Si la ONG no ha aconseguit la subvenció suficient per a l'execució del projecte o ha rebut ja el 100%, per la qual cosa la subvenció de l'ajuntament no és necessària per al dit projecte, la ONG podrà:
  
- Tornar la subvenció atorgada.
  
- Sol·licitar canvi de projecte.
  
- Realitzar alguna fase del projecte per a la qual sí que tinga prou finançament.
  
Article 13. Modificació del projecte i ampliacions de termini
  
1. Qualsevol modificació del contingut del projecte, tal com ve definit en el formulari d'identificació, que afecte als apartats de pressupost, finançament del projecte i anualitats haurà de ser prèviament autoritzada per l'Ajuntament d'Aldaia.
  
2. No s'admetran modificacions que suposen un increment de les partides de gastos administratius.
  
Article 14. Revocació i reintegrament de les subvencions
  
1. L'administració, si existiren motius fundats per a suposar que el projecte de cooperació està sent incorrectament executat, podrà revocar, prèvia audiència de l'entitat interessada, la resolució de sol·licitud de la devolució dels fons.
  
Article 15. Difusió de l'origen de les subvencions
  
Les entitats que reben estes ajudes hauran de donar difusió a l'origen de la subvenció i incorporar de forma visible el logotip de l'Ajuntament d'Aldaia en tot material escrit de difusió o de publicitat que tinga qualsevol relació amb el projecte subvencionat. Quan les entitats beneficiàries de la subvenció exhibisquen el seu propi logotip, el de l'Ajuntament d'Aldaia haurà de figurar amb la mateixa grandària i en les mateixes condicions de visibilitat.
  
DISPOSICIONS FINALS
  
Compromisos del Consell de Benestar Social:
  
- Estudi i valoració dels projectes que es presenten a la subvenció.
  
- Seguiment anual i proposta a la comissió informativa de continuïtat o no dels projectes de més d'un any.
  
- Establir mecanismes per a la realització d'eixos seguiments inclosos aquells que suposen visitar directament els projectes.
  
- Participar de manera activa en les activitats de cooperació, solidaritat, sensibilització, etc., que puguen proposar-se en el poble, així com assumir el compromís de ser els protagonistes principals d'algunes d'aquelles activitats, programes o propostes que cada any se seleccionen.